Vilniuje, netoli Lukiškių aikštės, atidaryta smulkių biurų ir bendradarbystės erdvė „Spaces“. Tai pirmasis šio ženklo taškas Baltijos šalyse. Beveik 2.500 kv. m plote įrengta 320 darbo vietų: nuo 1 iki 9 vietų dydžių biurai, taip pat 65 stalai bendradarbystės erdvėse, pranešė tinklą valdanti kompanija IWG. Viename iš jos tinklalapių nurodoma, kad išsinuomoti darbo vietą dienai, sudarius 2 metų sutartį, čia galima už 9,50–13,10 Eur. Taigi mėnesio kaina galėtų sudaryti apie 340 Eur. Vėliau bendrovė patikslino, kad mėnesiui darbo vietos nuomos kaina galėtų siekti nuo 170 iki 500 Eur. Pirmajame aukšte veikia verslo klubas, kuriame kiekvienas klientas gali pasirinkti bet kurią tuo metu laisvą darbo vietą. Be to, kiekvieną mėnesį planuojami teminiai renginiai „Spaces“ bendruomenei. „Tai pirmasis žingsnis Baltijos šalyse, nors „Spaces“ nuo pat įkūrimo pradžios 2006 m. visame pasaulyje formuoja bendradarbystės tendencijas. Šiuo metu veikia daugiau nei 130 erdvių visame pasaulyje ir dinamiškas Vilnius nuo šiol yra viena jų“, – pranešime cituojama Jekaterina Kosmačeva, „Spaces“ koncepciją ir prekės ženklą valdančio tinklo IWG vadovė Baltijos šalims. Vilniuje duris atvėrusių erdvių interjerą kūrė tarptautinė „Spaces“ architektų komanda. Pasak J. Kosmačevos, Vilniaus erdvės dizainas skandinaviškas su „funky“ detalėmis, daugybe augalų – kad darbuotojams būtų sukurta įkvepianti dirbti ir kurti atmosfera. Tarp dabartinių „Spaces“ klientų – investavimo, IT paslaugų, mobiliąsias programėles kuriančios įmonės ir kitos. J. Kosmačevos teigimu, per artimiausius kelerius metus Baltijos šalyse planuojama atidaryti dar 3–5 naujas „Spaces“ erdves. „Spaces“ įsikūrė neseniai duris atvėrusiame komplekse „Live Square“, kuriame taip pat veikia viešbutis „Hilton Garden Inn“ bei savo biurą perkėlė advokatų kontora „Sorainen“. IWG (buvusi „Regus“) yra didžiausia pasaulyje įrengtų darbo vietų nuomos kompanija. Ji taip pat valdo ženklą „Regus“, kurio erdvių įvairiuose verslo centruose Vilniuje veikia jau 4. Sekite NT rinkos naujienas ir tendencijas „Facebook“ puslapyje „VŽ Nekilnojamasis turtas“
Spaces is preparing to open its first co-working centre in Lithuania, a 2,500 sqm facility located in Vilnius, close to Lukiskes Square.